Okresná prokuratúra Martin 
Vajanského nám. 1, 036 80 Martin 1 	

Sp. zn. : 3 Pv 9/15/5506	Martin, 1.6.2015
EEČ : 2-40-94-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Martin
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 1 500,00 € 
b.	Peňažná suma určená na všeobecne prospešné účely: 160,00 € 
c.	Suma odovzdaná štátu na peňažnú pomoc obetiam trestnej činnosti: 160,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd.výkonu služby DI OR PZ Martin pod spisovou značkou ORP-11/DI-MT-2015.
dňa 04.12.2014 v čase približne o 18:30 hod. viedol ako vodič vozidlo zn. Volkswagen Variant, ev. č. XXXXX po jednosmernej ceste č. I/65 ulice P.O. Hviezdoslava v ľavom jazdnom pruhu v smere od Turčianskych Teplíc na smer Vrútky, pričom keď sa nachádzal pred priechodom pre chodcov v km: 136,4, tak sa nevenoval dostatočne vedeniu vozidla a sledovaniu situácie v cestnej premávke, pričom nedal prednosť chodkyni XXXXX, nar. XXXXX, ktorá prechádzala po priechode pre chodcov od ul. Sklabinskej na ul. Kohútovú, následkom čoho došlo k stretu pravej časti vozidla zn. Volkswagen Variant s ľavou stranou chodkyne XXXXX, následkom čoho došlo k zraneniu chodkyne, a to zlomenine hornej časti ramennej kosti (zlomeniu krčka a veľkého hrboľa ramennej kosti), ktorá si vyžiadala hospitalizáciu a operáciu ramena s imobilizáciou hornej končatiny v trvaní 6-8 týždňov a práceneschopnosťou podľa úspešnosti liečby 2-4 mesiace

Odôvodnenie: 
Uznesením povereného príslušníka OR PZ Martin, ODI pod ČVS: ORP-11/DI-MT-2015 z 06.01.2015 bolo podľa § 199 ods. 1 Tr. poriadku začaté trestné stíhanie a zároveň podľa § 206 ods. 1 Tr. por. aj vznesené obvinenie XXXXX, nar. XXXXX pre prečin ublíženia na zdraví podľa § 158 Tr. zákona, ktorého sa mal dopustiť na tom skutkovom základe, ako je uvedené vo výrokovej časti tohto uznesenia. V priebehu skráteného vyšetrovania došlo k zmene právnej kvalifikácie skutku na prečin ublíženia na zdraví podľa § 157 ods. 1, ods. 2 písm. a/  Tr. zákona s poukazom na § 138 písm. h/ Tr. zákona. 
 
Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Po preskúmaní predmetného spisového materiálu som zistil, že obvinený sa ku skutku, ktorý sa mu kladie za vinu priznal, a po poučení o možnosti uzavretia zmieru, vyjadril s týmto alternatívnym spôsobom ukončenia trestného stíhania súhlas.
 
Poškodená taktiež vyslovila svoj súhlas k mediáci. 

Keďže v danej veci boli splnené podmienky pre prípadné uzavretie zmieru medzi obvineným a poškodenou, keďže v predmetnej veci ide o trestný čin, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por., predložil som spisový materiál probačnému a mediačnému úradníkovi Okresného súdu Martin za účelom vykonania zmierovacieho konania.  

Obvinený a poškodená uzavreli dňa 26.05.2015 pred probačným a mediačným úradníkom na Okresnom súde Martin, zmier. V rámci zmierovacieho konania obvinený vyhlásil, že spáchal skutok pre ktorý je stíhaný. Poškodená vyhlásila, že obvinený jej nahradil časť vzniknutej škody vo výške 1500 € a žiadnu inú náhradu škody nepožaduje, čím považujú svoje nároky zo strany obvineného v celom rozsahu uspokojené.
 
Obvinený aj poškodená so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho dohodu o zmieri podpísali.

Obvinený taktiež zložil na účet Okresnej prokuratúry Martin peňažnú sumu vo výške 160,- €, určenú na všeobecne prospešné účely, pričom celá suma je určená štátu na peňažnú pomoc obetiam trestnej činnosti. Zloženú sumu považujem za primeraná závažnosti spáchaného trestného činu a majetkovým pomerom obvineného.

Obvinený nemá v registri trestov žiadny záznam, .

Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery, postoj k spáchanej trestnej činnosti, som dospel k záveru, že takýto spôsob rozhodnutia je dostačujúci. 

Na základe uvedených skutočností som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná. 

JUDr. Marián Ťažiar
prokurátor